S OCKOM MA BAVÍ SVET

Tak ako každé leto počas jarmoku (26.8.-28.8. 2016), tak aj tento rok, sme sa so stanmi a spacákmi vybrali na Brezovku. Prečo? Uskutočnil sa tam 7. ročník akcie „S ockom ma baví svet“ ,na ktorej sa stretlo 26 otcov a 59 detí. Brezovka nás privítala krásnym slnečným počasím, ktoré sme si vopred „objednali.“

 Dorazili sme v piatok večer, postavili sme si stany a išli sa hrať. Večer sme mali sv. omšu, po ktorej sme pozerali rozprávku „ Hotel Transylvánia“ a menší účastníci išli spať. Po rozprávke sme hrali ping - pong, rozprávali sme sa a tešili sa, že sme spolu. Ráno sme povyskakovali zo stanov a pri raňajkách sme sa dozvedeli, že pôjdeme na Zborovský hrad. Vychystali sme sa a túra sa mohla začať. Cestou na hrad sme sa poriadne zapotili a naši ockovia ešte viac! Tých najmenších niesli na svojich pleciach. Dorazili sme na hrad a stálo to za tú námahu. Ujo Harčar nám urobil zaujímavý výklad o hrade. Dozvedeli sme sa, že hrad sa volal Makovica a pán ktorý na ňom býval ho predal. Pri poslednom pohľade na tento hrad mu puklo srdce. Pri hrade sme si potom opekali a oddýchli si. Cestou dole z hradu okolo nás prechádzali historické autá – veterány. V Zborove sme sa boli ešte pozrieť aj na výcvik psov. Po príchode na Brezovku nás čakalo prekvapenie - 55 pízz so šunkou a syrom ☺. Mňam! V sobotu neskoro večer sme sa chystali na nočnú hru, pred ktorou sme mali sv. omšu. Na nočnej hre sme sa všetci zúčastnili. Niektorým menším účastníkom sa zdalo, že videli na ihrisku strašidlo , iní na cintoríne videli tieň medveďa, alebo všelijaké príšery...ale aj tak sme všetci prežili ! Po nočnej hre sme pozerali rozprávku a potom sme pri ohni počúvali rozprávanie o katoch. Neskôr už boli všetci unavení, tak sme si išli ľahnúť. Ráno sme sa naraňajkovali. Po raňajkách sme hrali paintball. Pred sv. omšou bolo vyhodnotenie celej akcie, kde sme dostávali tričká, diplomy a medaily, za to, že sme to hravo zvládli a prežili. ☺ Končili sme v nedeľu chutným obedom.

Čo bolo na tejto akcii výnimočné? Ráno nás nebudil budík ale ovečky, vôbec nám nechýbalo wifi, ani hranie sa s mobilmi, bola tam skvelá partia a mali sme vlastnú točenú zmrzlinu! Bola to super bodka za prázdninami, za ktorú veľmi pekne ĎAKUJEME tým, ktorí ju pre nás pripravili – našim otcom.

 Účastníci stanovačky